Hamid Gjylbegu

Hamid Gjylbegu (Shkodër, 1 mars 1888 - Elbasan, 24 shkurt 1979) ka qenë ushtarak dhe poet shqiptar. Drejtues në terren i forcave qeveritare dhe vullnetare shqiptare gjatë Luftës së Koplikut. Me daljen në pension u dha pas krijimtarisë letrare dhe botoi shumë broshura me vjersha lirike, filozofike, për fëmijë, përkthime dhe folklor. Poezia e të cilit është cilësuar përfaqësuese e njëfarë neo-misticizmi, u përzgjodh nga Lasgush Poradeci në një antologji të hartuar prej tij. Veprat e tij qenë në listën e veprave të para që u ndaluan më 1948, ndër to Agimi i filozofís, Çikrrime filozofije, Drita e s'vërtetës, Flutura ndër lule, Kunora e lumnís, Fletra e jetës: pasqyra e s'vërtetës.

 Biografia 
U lind në Shkodër më 1 mars 1888, i biri i Sulejmanit të Tahir Gjylbegut dhe Sebije Muslisë,Haklaj 2009, fq. 184. ndër familjet hanedane të qytetit. Ndoqi arsimimin fillor në mejtep dhe atë të mesëm administrativo-ushtarak në ryzhdien e qytetit, vitin e fundit të së cilës e ndoqi dhe e kreu në Manastir. Shkollimin e mëpasëm ushtarak e vijoi në Akademinë Ushtarake në Stamboll, më 1911, prej ku doli me gradën nëntoger në radhët e ushtrisë osmane. Gjatë viteve të Akademisë qe në kontakt me rrethin studentor shqiptar në kryeqytet, por edhe me të tjerë si franko-algjerianin Marsel Muhjedin, korrespondent i gazetës Les temps.

Në korrik të 1912 u emërua instruktor i rekrutëve të regjimentit të 38-të në Selanik. Gjatë Luftës së Parë Ballkanike shërbeu në korparmatën e Selanikut, e cila luftoi kundër trupave serbe në Kumanovë, Qyperli, Perlep e Manastir; më pas kaloi në frontin jugor kundër grekëve në Bilisht, Korçë e Janinë. Më 6 mars 1913 Janina iu dorëzua grekëve dhe Hamidi i zënë rob lufte, u dërgua në ishullin Zanta. Në tetor u lirua dhe u kthye në Stamboll.

Ktheu në Shqipëri në prag të ardhjes së Princ Vidit, duke shërbyer në xhandarmëri me gradën e togerit, ai luftoi kundër Kryengritjes së Shqipërisë së Mesme. Me pushtim-administrimin austro-hungarez, protestoi në Vjenë për keqadministrimin ushtarak në çështje ekonomike duke zhvleftësuar mallin që u blinte shqiptarëve, ndërhyrjen në çështje civile duke detyruar drejtorinë e Financave të Shkodrës që të bënte tapi për të themeluar kishën në rrëzë të kalasë.Gjylbegu 2012, fq. 98. Ato vite organizata "Krahu Kombëtar" e themeluar në Durrës, kaloi në seli në Shkodër dhe me zgjerimin e saj iu afruan edhe Hamidi, Maliq bej Bushati, Riza Dani, etj. 

Pas lirimit qe anëtar i kryesisë së Komitetit «Mbrojtja Kombëtare e Kosovës» dhe përkrahu Kongresin e Lushnjes. Qe drejtuesi në terren i operacioneve luftarake mbrojtëse në Luftën e Koplikut së bashku me kolegun akademist dhe bashkëluftëtarin Taip Shkodra.

Në zgjedhjet e dhjetorit 1923 prezantoi kandidaturën si deputet i Prefekturës së Shkodrës, por nuk u zgjodh.

 Vepra 

 Referime 

Kategoria:Lindje 1888
Kategoria:Vdekje 1979
Kategoria:Ushtarakë shqiptarë
Kategoria:Bejtexhinj shqiptarë
Kategoria:Myslimanë shqiptarë
Kategoria:Gjylbegaj
Kategoria:Njerëz nga Vilajeti i Shkodrës
Kategoria:Folkloristë shqiptarë
Kategoria:Personeli ushtarak osman i Luftërave Ballkanike
Kategoria:Personeli ushtarak shqiptar i Luftës së Koplikut